Neemija Arbitblatas

Neemija Arbitblatas, Arbit Blatas (1908 m. lapkričio 19 d. Kaunas – 1999 m. balandžio 27 d. Niujorkas) – iš Lietuvos žydų kilęs tapytojas, skulptorius, scenografas. Vienintelis lietuvių kilmės Paryžiaus mokyklos atstovas, sulaukęs pasaulinės šlovės. Žmona – niujorkietė, operos dainininkė Regina Resnik (1922–2013).Niujorke buvo pagerbtas lietuvių kilmės dailininko Neemijos Arbit Blato žmonos atminimas. alkas.lt 2013/10/17

 Biografija 
A. Blatas buvo vienturtis vaikas muzikos instrumentų prekybininko šeimoje. 1917 m. piešti pramoko vaikų namuose Poltavoje, kur Pirmojo pasaulinio karo metais su žydų pabėgėliais septynerius metus glaudėsi ir Arbitblatų šeima. Šeimai grįžus į Lietuvą, lankė Kauno žydų realinę gimnaziją, kur dailės mokytoju dirbo tarpukario Lietuvos žydų dailininkas, Vilniaus meno mokyklos auklėtinis, tapytojas ir grafikas Jokūbas Mesenbliumas, taip pat po pamokų papildomai tobulinosi, lankydamas privačias Justino Vienožinskio pamokas.http://www.ldm.lt/NDG/Blatas_bio.htm  http://www.zydai.lt/lt/content/viewitem/778/ Žydai Lietuvoje 1924–1926 m. tapybą studijavo Berlyne, Drezdene, 1926–1932 m. Paryžiuje. Nuo 1940 m. gyveno Niujorke. 1941 m. priėmė JAV pilietybę.

Būdamas tikras pasaulio kultūrinės aristokratijos veikėjas, dailininkas didžiavosi savo lietuviška kilme, niekada neužmiršo lietuvių kalbos. Kartu su žmona 1975 m. ir 1988 m. A. Blatas buvo atvykęs į Lietuvą.

 Kūryba 
Nutapė peizažų („Peizažas su lūšnele“ 1927 m., „Tiltas per Seną“ 1934 m.), portretų („Senas žydas“ 1927 m., „Jonas Vaičius“, 1930 m., žymių muzikos atlikėjų), natiurmortų, sukūrė skulptūrų, apipavidalino įvairių šalių teatrų spektaklių.

Ankstyvieji kūriniai impresionistinės manieros, psichologiški, ramaus kolorito, vėlesnieji tapyti ekspresionistine maniera, pasižymi emociniu įtaigumu, akimirkos nuotaikos pagava, turtingu koloritu, formų savitumu. Nuo 1924 m. dalyvavo parodose, surengė individualių parodų Paryžiuje, Liuksemburge, Niujorke, Rygoje.

Arbitblato kūrinių yra Nacionaliniame M. K. Čiurlionio dailės muziejuje Kaune, Paryžiaus ir Niujorko moderniojo meno muziejuose, taip pat Lozanos, Tel Avivo, Jeruzalės, kitų pasaulio miestų muziejuose.http://www.shtetl.lt/lt/person/292,nechemija-arbit-blatas Virtualusis Štetlas 

2011 ir 2013 m. menininko šeima dovanojo Lietuvai A. Blato dailės ir skulptūros kūrinių. 2011 m. Nacionalinėje dailės galerijoje buvo surengta dovanotos kolekcijos dalies kūrinių - tapybos paveikslų ir skulptūrų paroda „Arbit Blatas. Sugrįžimas į tėvynę“.Rūta Mikšionienė. Vilnių pasiekė N. Arbit Blato skulptūrų ir paveikslų dovana Lietuvai (papildyta). Lrytas.lt, 2013-06-05. Nuoroda tikrinta 2024-11-24. A. Blato šeima nusprendė perrašyti testamentą ir visus Niujorko bute ir studijoje likusius A. Blato darbus neatlygintinai perduoti Lietuvos valstybei.

 Skulptūros 
 Chaimas Sutinas (Chaim Soutine), 1967 m., pastatyta Paryžiuje 1987 m.
 Paminklas holokausto aukoms, Venecija, 1980 m., jo variantai Paryžiuje, 1981 m., Niujorke, 1982 m., ir IX forte, Kaune, 2003 m.

 Šaltiniai 

Kategorija:Lietuvos dailininkai
Kategorija:Lietuvos skulptoriai
Kategorija:JAV skulptoriai

 2011 m. paroda Vilniuje. http://www.daumantas.net/?page_id=20